ROZHODNUTIE KOMISIE
z 1. júna 2007,
ktorým sa mení a dopĺňa rozhodnutie 2006/636/ES stanovujúce ročné rozčlenenie čiastok podpory Spoločenstva na rozvoj vidieka podľa členských štátov na obdobie od 1. januára 2007 do 31. decembra 2013
[oznámené pod číslom K(2007) 2274]
(2007/383/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) (1), a najmä na jeho článok 69 ods. 4,
keďže:
(1)
Celková suma stanovená v rozhodnutí Rady 2006/493/ES z 19. júna 2006, ktorým sa stanovuje suma podpory Spoločenstva na rozvoj vidieka na obdobie od 1. januára 2007 do 31. decembra 2013, jej ročné rozdelenie a minimálna čiastka, ktorá sa má sústrediť v oprávnených regiónoch podľa konvergenčného cieľa (2), zahŕňa sumy pre Bulharsko a Rumunsko.
(2)
V rozhodnutí Komisie 2006/636/ES (3) sa stanovuje rozdelenie čiastok podpory Spoločenstva na rozvoj vidieka členským štátom na obdobie od 1. januára 2007 do 31. decembra 2013 pri zohľadnení súm, ktoré sa majú previesť do EPFRV, pridelených v rámci rozhodnutia Komisie 2006/410/ES (4) a rozhodnutia Komisie 2006/588/ES (5).
(3)
V rozhodnutí 2006/636/ES nie sú zahrnuté čiastky pre Bulharsko a Rumunsko. Po pristúpení týchto dvoch krajín k 1. januáru 2007 sa rozhodnutie 2006/636/ES musí zmeniť a doplniť tak, aby zahŕňalo ročné rozčlenenie čiastok podpory Spoločenstva na rozvoj vidieka pre tieto krajiny.
(4)
V článku 34 ods. 2 aktu o pristúpení Bulharska a Rumunska sa uvádza čiastka pochádzajúca zo Záručnej sekcie EPFRV pre rozvoj vidieka v týchto krajinách na roky 2007 - 2009. Ročné rozčlenenie a rozčlenenie podľa členských štátov tejto čiastky sa uvádza vo vyhlásení uvedenom v časti II vyhlásenia, oddiele A bode 4 Záverečného aktu Zmluvy o pristúpení Bulharska a Rumunska. S cieľom zabezpečiť správne uplatňovanie opatrenia Príplatky k priamym platbám podľa oddielu I bodu E prílohy VIII k aktu o pristúpení je potrebné, aby tieto čiastky boli uvedené v bežných cenách v tabuľke Rozčlenenie čiastok podpory Spoločenstva na rozvoj vidieka na roky 2007 - 2013 podľa členských štátov, stanovenej v prílohe k rozhodnutiu 2006/636/ES.
(5)
Rozhodnutie 2006/636/ES by sa preto malo zodpovedajúcim spôsobom zmeniť a doplniť,
PRIJALA TOTO ROZHODNUTIE:
Článok 1
Príloha k rozhodnutiu 2006/636/ES sa nahrádza znením prílohy k tomuto rozhodnutiu.
Článok 2
Toto rozhodnutie sa uplatňuje od 1. januára 2007.
Článok 3
Toto rozhodnutie je určené členským štátom.
V Bruseli 1. júna 2007